Dansk og international cykelsport bliver en humørspreder og en dygtig cykelrytter fattigere.

Dimension Data-rytteren Lars Bak indstiller en lang og imponerende professionel karriere, når sæsonen 2019 går på hæld.

”Jeg har fået nok. Jeg har været professionel i 18 år. Jeg kan mærke det i nakken og ryggen. Og på restitutionen. Jeg skal kæmpe så meget for det,” siger Lars Bak til Ekstra Bladet.

Dermed bliver årets Tour de France også endegyldigt det sidste for den aldrende dansker, der for første gang i otte år ikke repræsenterer Lotto Soudal men derimod sydafrikanske Dimension Data.

”Jeg er super glad for, at jeg har fået denne Tour med - det var ikke noget, jeg havde set komme. Selv om jeg har lidt som et svin hver dag, så har jeg nydt det. For det er her, al hypen er. Det var her, det startede, og det er her, det sluttede,” siger Lars Bak.

Den 39-årige silkeborgenser afviser ikke, at han fremover vil vende tilbage cykelsporten i en anden rolle, men i første omgang glæder han sig til at kunne slappe af og ikke altid skulle træne.

Lars Ytting Bak var i specielt sin tid hos Lotto Soudal, hvor han kørte i årene 2012-2018, en særdeles synlig og værdsat hjælperytter, som stort set altid var at finde forrest i feltet, hvor han kontrollerede og holdt styr på diverse udbrud.

I denne sæson har synligheden været markant mindre, men det lykkedes ham dog at komme afsted i et udbrud på 16. etape i årets Tour de France, men selvom de var tæt på, lykkedes det ikke seksmandsgruppen at holde feltet bag sig, hvorfor det til sidst blev en sprintduel i Nîmes, hvor en af arvtagerne på netop Lotto Soudal - Caleb Ewan - løb med sejren.

Foruden to danske mesterskaber i enkeltstart i henholdsvis 2005 og 2008 har Lars Bak også vundet en etapesejr i Giro d’Italia i 2012. Etapesejre er det også blevet til i både Tor de Luxembourg og Tour de Wallonie, mens karrierens seneste og måske sidste sejr kom i det franske HC-løb GP de Forumies - La Voix du Nord i 2012.

Lars Bak startede som stagiaire på Team Fakta i 2001 og var på holdet til og med sæsonen 2003. Herefter kørte han som en af fire danskere en enkelt sæson for det daværende Bankgiroloterij.

I 2005 skiftede han hjem til Danmark og det daværende CSC ProTeam. Han kørte for det danske prokontinentalhold i årene 2005-2008, mens han også nåede en enkelt sæson for holdet på WorlTouren i 2009, hvor holdet havde ændret navn til Saxo Bank.

Herfra gik turen efter to sæsonen hos HTC-holdet til Lotto Soudal, hvor han i mange år var en værdsat hjælperytter for blandt andre André Greipel.

I denne sæson har Lars Bak, siden Matthew Haymans stop efter efter Tour Down Under i januar, været den næstældste rytter på WorldTouren - kun overgået af Team Sunwebs Roy Curvers, der dog for længst har annonceret, at denne sæson bliver hans sidste.